Medupi Die Medupi-kragsentrale is 'n nuwe droogverkoelde steenkoolkragsentrale wat vir Eskom gebou is naby Lephalale in die provinsie Limpopo, Suid-Afrika. Nadat dit voltooi is, bestaan die kragsentrale uit ses ketels wat elkeen 800 MW turbines aandryf, en altesaam 4 800 MW elektrisiteit opwek. Dit is die grootse droogverkoelde en vierde grootste steenkoolkragsentrale ter wêreld. Die kontrak om die ketels te voorsien is met Hitachi gesluit, en Alstom het die stoomturbines vir die aanleg voorsien. Teen 'n bedrag van R33,6 miljard is hierdie die grootste kontrak wat Eskom nog aangegaan het. Die ketels is superkrities, wat die algehele doeltreffendheid van die kragsentrale verbeter. Steenkool vir Medupi word voorsien vanaf Exxaro se Grootgeluk-steenkoolmyn, noord van die kragstasie. Eskom het 'n kontrak met Exxaro gesluit om vir die volgende 40 jaar 14,6 megaton steenkool per jaar te lewer. Die eerste eenheid sou in September 2011 in bedryf gestel word, met die opvolgende eenhede teen intervalle van 9 maande. Daar is destyds verwag dat die kragsentrale se totale koste R100 miljard sou beloop. Die oprig van die kragsentrale het wydverspreide kritiek in Suid-Afrika ontlok.